Suldrup mistede for halvandet år siden byens praktiserende læge, og siden har en gruppe lokale borgere arbejdet hårdt på at få en læge til byen. - Vi mener, at vi som den fjerdestørste by i Rebild Kommune bør have en lægepraksis, udtaler en af initiativtagerne Bjarne Villadsen. Lokale investorer har købt en nedlagt bankfilial i Suldrup, som efter planen skal blive til det nye lægehus. Ifølge gruppen i Suldrup meldte en læge sig allerede i marts klar til at starte en praksis overfor regionen. En påstand, som regionen afviser. -  Vi har ikke modtaget nogen henvendelse fra en læge i Suldrup, fortæller chef for Primær Sundhed hos Region Nordjylland, Henrik Sprøgel. Den melding køber man dog ikke i Suldrup. - Den udtalelse står jeg uforstående overfor. Så sent som i marts har lægen talt med regionen, siger Bjarne Villadsen. Uanset hvad så er regionen i alt fald nu lun på et lægehus i Suldrup. - Vi er interesserede i at drøfte mulighederne for et lægehus i Suldrup. Så hvis en læge henvender sig, vil vi gerne hjælpe, også med et etableringsgrundlag, pointerer Henrik Sprøgel

Referat:
En lokal initiativgruppe i Suldrup kæmper for at få en læge til byen, men regionen lægger sten i vejen for projektet, mener gruppen.